Document ID: 32011D0901

DECIZIA CONSILIULUI
din 12 decembrie 2011
privind încheierea Acordului privind promovarea, furnizarea și utilizarea sistemelor de navigație prin satelit Galileo și GPS și a aplicațiilor conexe dintre Comunitatea Europeană și statele membre ale acesteia, pe de o parte, și Statele Unite ale Americii, pe de altă parte
(2011/901/UE)
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 171 și articolul 172 primul paragraf, coroborat cu articolul 218 alineatul (6) litera (a) și cu articolul 218 alineatul (8) primul paragraf,
având în vedere propunerea Comisiei Europene,
având în vedere aprobarea Parlamentului European (1),
întrucât:
(1)
La 30 septembrie 1999, Consiliul a autorizat Comisia să deschidă negocieri cu Statele Unite ale Americii în vederea încheierii unui acord privind dezvoltarea unui sistem de navigație global civil.
(2)
În conformitate cu Decizia Consiliului din 22 iunie 2004, Acordul privind promovarea, furnizarea și utilizarea sistemelor de navigație prin satelit Galileo și GPS și a aplicațiilor conexe dintre Comunitatea Europeană și statele membre ale acesteia, pe de o parte, și Statele Unite ale Americii, pe de altă parte (denumit în continuare „acordul”) a fost semnat la Castelul Dromoland, Irlanda, la 26 iunie 2004 și a fost aplicat cu titlu provizoriu începând cu 1 noiembrie 2008, în așteptarea intrării în vigoare a acestuia.
(3)
Statele membre vor fi reprezentate, după caz, în cadrul grupurilor de lucru instituite în temeiul acordului.
(4)
Acordul ar trebui aprobat,
ADOPTĂ PREZENTA DECIZIE:
Articolul 1
Se aprobă, în numele Uniunii Europene, Acordul privind promovarea, furnizarea și utilizarea sistemelor de navigație prin satelit Galileo și GPS și a aplicațiilor conexe dintre Comunitatea Europeană și statele membre ale acesteia, pe de o parte, și Statele Unite ale Americii, pe de altă parte.
Textul acordului este atașat la prezenta decizie.
Articolul 2
Președintele Consiliului transmite Statelor Unite ale Americii, în numele Uniunii, nota diplomatică prevăzută la articolul 20 alineatul (1) din acord (2) și face următoarea notificare:
„Ca urmare a intrării în vigoare a Tratatului de la Lisabona la 1 decembrie 2009, Uniunea Europeană a înlocuit Comunitatea Europeană și i-a succedat acesteia și, începând cu data respectivă, exercită toate drepturile Comunității Europene și își asumă toate obligațiile acesteia. Prin urmare, trimiterile la «Comunitatea Europeană» în textul acordului se citesc, după caz, ca trimiteri la «Uniunea Europeană».”
Articolul 3
(1) Uniunea va fi reprezentată în cadrul grupurilor de lucru instituite în temeiul articolului 13 din acord de un reprezentant al Comisiei, iar statele membre de reprezentanții fiecărui stat în parte, în mod corespunzător.
(2) Informațiile menționate la articolul 19 alineatul (2) din acord se pun la dispoziție în comun de către Uniune și statele membre. Comisia prezintă informațiile în numele Uniunii și al statelor membre.
(3) Poziția care urmează să fie adoptată de Uniune în cadrul grupurilor menționate la punctul 6 din anexa la acord este adoptată de către Consiliu, pe baza unei propuneri din partea Comisiei.
Articolul 4
Prezenta decizie intră în vigoare la data adoptării.
Adoptată la Bruxelles, 12 decembrie 2011.

Labels: 5
8
12
18
15